9 ຄົນເສຍຊີວິດ ໃນການໂຈມຕີ ຢູ່ອັຟການິສຖານ
ມີລາຍງານວ່າ ມີ 9 ຄົນເສຍຊີວິດ ໃນການໂຈມຕີສະລະຊີບ ຢູ່ອັຟການິສຖານ
ເຈົ້າໜ້າທີ່ອັຟການິສຖານ ກ່າວວ່າ ຜູ້ໂຈມຕີສະລະຊີບທີ່ ໃສ່ເຄື່ອງແບບ ເປັນທະຫານອັຟການິສຖານ ໄດ້ໂຈມຕີ ຄ້າຍທະຫານແຫ່ງນຶ່ງໃນພາກຕາເວັນອອກຂອງປະເທດ ເຮັດໃຫ້ທະຫານຂອງອົງການເນໂຕ້ 5 ຄົນແລະທະຫານ ອັຟການິສຖານ 4 ຄົນເສຍຊີວິດ ເຈົ້າໜ້າທີ່ກ່າວວ່າ ນອກນັ້ນແລ້ວຍັງມີອີກ 8 ຄົນຮວມ ທັງນາຍພາສາ 4 ຄົນ ໄດ້ຮັບບາດເຈັບ ໃນການໂຈມຕີ ຊຶ່ງມີຂຶ້ນໃນວັນເສົາມື້ນີ້ທີ່ເມືອງ Jalalabad ກຸ່ມທາລີບານໄດ້ອ້າງເອົາຄວາມຮັບຜິດຊອບໃນການ ໂຈມຕີທີ່ວ່ານີ້ ກຳລັງຮັກສາຄວາມສະຫງົບຂອງອັຟການິສຖານໄດ້ຕົກ ເປັນເປົ້າໃນກະແສຟອງຂອງການໂຈມຕີສະລະຊີບເມື່ອ ໄວໆມານີ້ ຊຶ່ງເປັນກົນລະຍຸດຫຼັກຂອງກຸ່ມທາລີບານ ການໂຈມຕີທີ່ວ່ານີ້ມີຂຶ້ນໃນຂະນະທີ່ກຳລັງຮັກສາຄວາມສະຫງົບຂອງອັຟການິສຖານພວມ ກະກຽມທີ່ຈະຮັບເອົາຄວາມຮັບຜິດຊອບເພີ່ມຕື່ມໃນການປົກປັກຮັກສາຄວາມປອດໄພໃຫ້ ແກ່ປະເທດຊາດຂອງພວກເຂົາເຈົ້າ ຂະນະທີ່ທະຫານຕ່າງ ປະເທດຖອນອອກໄປນັ້ນ ໃນມື້ວານນີ້ ຜູ້ໂຈມຕີສະລະຊີບຄົນນຶ່ງ ທີ່ໃສ່ເຄື່ອງແບບເປັນຕຳຫຼວດ ໄດ້ສັງຫານຜູ້ບັນຊາ ການຕຳຫຼວດແຂວງການດາຮາຢູ່ໃນຫ້ອງການຂອງທ່ານເອງ ນອກນັ້ນຍັງມີຕຳຫຼວດອີກ 2 ຄົນເສຍຊີວິດແລະອີກ 3 ຄົນໄດ້ຮັບບາດເຈັບ